กระทรวงมหาดไทย ชู โครงการ "ไทยนิยมยั่งยืน" ช่วยขับเคลื่อนกิจกรรมในระดับพื้นที่ผ่านทีมขับเคลื่อนตำบล
กระทรวงมหาดไทย ชู โครงการ "ไทยนิยมยั่งยืน" ช่วยขับเคลื่อนกิจกรรมในระดับพื้นที่ผ่านทีมขับเคลื่อนตำบล มุ่งพัฒนาประชาชน พัฒนาชุมชน จวบจนพัฒนาประเทศ

นายบุญธรรม เลิศสุขีเกษม รองปลัดกระทรวงมหาดไทย กล่าวถึงภาพรวมการขับเคลื่อนโครงการ "ไทยนิยมยั่งยืน" เพื่อพัฒนาประเทศ ว่า ช่วงแรกของการดำเนินโครงการไทยนิยมยั่งยืนในรอบปี 2561 ที่ผ่านมา เป็นช่วงของการลงพื้นที่โดยทีมขับเคลื่อนตำบลเพื่อสำรวจความต้องการจากพี่น้องประชาชน ขณะเดียวกันก็นำความรู้ไปสู่ประชาชนเพื่อขับเคลื่อนกิจกรรมในช่วงที่สองต่อไปภายใต้งบประมาณรายจ่ายเพิ่มเติมประจำปี 2561 โดยบางแผนงานดำเนินการแล้วเสร็จ ส่วนบางแผนงานอยู่ระหว่างดำเนินการ 
อย่างไรก็ตาม ภาพรวมได้ดำเนินการกิจกรรมเกินกว่าเป้าหมายที่ตั้งไว้ ขณะที่การดำเนินโครงการชุมชนท่องเที่ยวโอทอปนวัตวิถี ประสบความสำเร็จด้วยดี สามารถพัฒนาหมู่บ้านให้มีความรู้และมีความพร้อมในการบริหารจัดการนักท่องเที่ยว ตลอดจนสินค้าโอทอปของหมู่บ้านได้อย่างมีคุณภาพ

รองปลัดกระทรวงมหาดไทย กล่าวย้ำว่า การมีส่วนร่วมของพี่น้องประชาชนคือหัวใจสำคัญสำหรับการปฏิบัติงานของส่วนราชการเพื่อขับเคลื่อนงานต่อไป โดยเฉพาะอย่างยิ่งการร่วมมือกันในการแก้ไขปัญหาและการพัฒนาสังคม ในลักษณะแนวทางประชารัฐ